ตลาดหุ้นเอเชียปรับตัวลงบ่ายนี้ เหตุวิตกเศรษฐกิจจีนหลัง PMI การผลิตหดตัว
ตลาดหุ้นเอเชียอ่อนตัวลงในการซื้อขายช่วงบ่ายวันนี้ เนื่องจากความกังวลเกี่ยวกับเศรษฐกิจจีนภายหลังจากที่ได้มีการเปิดเผยดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนอ่อนตัวลง
24 ก.ค. 2558

ผู้สื่อข่าวรายงานว่า ตลาดหุ้นเอเชียอ่อนตัวลงในการซื้อขายช่วงบ่ายวันนี้ เนื่องจากความกังวลเกี่ยวกับเศรษฐกิจจีนภายหลังจากที่ได้มีการเปิดเผยดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนอ่อนตัวลง
โดยดัชนี MSCI Asia Pacific ปรับตัวลง 0.8% เมื่อเวลา 11.45 น.ตามเวลาโตเกียว ดัชนี FBMKLCI ตลาดหุ้นมาเลเซียปิดภาคเช้าที่ 1,720.05 จุด ลดลง 2.39 จุด, -0.14% และดัชนี HSI ตลาดหุ้นฮ่องกงปิดภาคเช้าที่ 25,161.26 จุด ลดลง 237.59 จุด, -0.94%
ส่วนมาร์กิตเปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนในเดือนก.ค.ลดลงแตะ 48.2 ซึ่งเป็นระดับต่ำสุดในรอบ 15 เดือน จาก 49.4 ในเดือนมิ.ย.
โดย ตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่า กิจกรรมภาคการผลิตของจีนมีการขยายตัวจากเดือนก่อนหน้า
ทั้งนี้นักวิเคราะห์มองว่า สินค้าโภคภัณฑ์ถูกกดดันจากดอลลาร์ที่แข็งค่าและเศรษฐกิจจีนที่อ่อนตัว และคาดว่าราคาสินค้าโภคภัณฑ์จะได้รับแรงกดดันมากขึ้น